जनता के एजेंडे को अंतरराष्ट्रीय मंच मिलेगा पीपुल्स ब्रिक्स से
ब्राजीलिया: दुनिया के पांच प्रमुख देशों की जनता की आवाजें जमा हो गईं हैं लातिन अमेरिकी देश ब्राजील की राजधानी ब्राजीलिया में। यहां पीपुल्स ब्रिक्स (ब्राजील, रूस, भारत, चीन और दक्षिण अफ्रीका) के राजनीतिक नेता, जनआंदोलनों के नेता, ट्रेड यूनियन के नेता, सांसद, बुद्धिजीवी आदि बड़ी संख्या में जुट रहे हैं और पांचों देशों की जनता का मांगपत्र तैयार करेंगे। साथ ही संयुक्त रणनीति बनाएंगे। पीपुल्स ब्रिक्स 11 और 12 नवंबर को ब्राजील की संसद के भीतर चैम्बर ऑफ ड्यूपिटीस में शुरू हो रहा है। इसे फिर सरकारों के आधिकारिक ब्रिक्स यानी 13 और 14 नवंबर को हो रहे 11वें ब्रिक्स राष्ट्राध्यक्षों का सम्मेलन में भेजा जाएगा।
पीपुल्स ब्रिक्स एक वैकल्पिक दस्तावेज तैयार करेगा, अपने-अपने देशों के शीर्ष राजनीतिक नेतृत्व पर जो ब्राजीलिया में मुख्य ब्रिक्स में शिरकत करने आएंगे। पीपुल्स ब्रिक्स में तमाम देशों की स्थिति को अंतरराष्ट्रीय चुनौतियों के संदर्भ में समझा जाएगा और जनता के एजेंडे को मुख्य एजेंडे में प्रवेश कराने के लिए राजनीतिक रणनीति तैयार की जाएगी। इसमें शिरकत करने के लिए इन पांच देशों से चुने हुए प्रतिनिधि आ चुके हैं। पीपुल्स ब्रिक्स को आयोजित करने का जिम्मा इंटरनेशनल पीपुलिस असेंबली, एएलबीए मूवमेंस –ब्राजील चैप्टर, ट्राईकॉनटिनेंटल: इंस्टीट्यूट फॉर सोशल रिसर्च, ब्राजील पीपुल्स फ्रंट और फीयरलेस पीपुल्स फ्रंट के ऊपर है।
इस सम्मेलन में शिरकत करने आईं ब्राजील के भूमिहीन श्रमिकों आंदोलन की प्रतिनिधित्व करने वाली ग्रासिया ने बताया कि तकरीबन इन पांचों देशों की सरकारें दक्षिण पंथी हैं और जनता के बुनियादी अधिकारों की अनदेखी कर रही हैं। ऐसे में आधिकारिक ब्रिक्स में इन देशों की सही मांग और इच्छाएं सामने नहीं आ पाती है। अंतरराष्ट्रीय स्तर पर हमारे देशों के बारे में एक झूठी छवि गठित की जाती है, बताया जाता है कि इन देशों में शासन बहुत अच्छे से चल रहा है। इसे चुनौती देने के लिए ही हम यहाँ जमा हुए हैं। हम असल जनता की आवाज है।
यहां हम खुलकर चर्चा करेंगे कि कैसे इन पांचों देशों की जनता को साथ आना है और अपने मुद्दे सामने रखने हैं। यह हमारे लिए बेहद जरूरी है। वरना तमाम मंचों से असली मुद्दे गायब हो रहे हैं। यहां से हमारा मांगपत्र आधिकारिक ब्रिक्स सम्मेलन में जाना बेहद अहम है क्योंकि इससे यह पता चलेगा कि इन देशों की जनता जागी हुई है और परिवर्तन की मांग तेज है।
दो दिन तक चलने वाले पीपुल्स ब्रिक्स में चार सत्रों में चर्चा होगी। इसकी शुरुआत होगी साम्राज्यवाद और अंतरराष्ट्रीय राजनीति में ब्रिक्स की भूमिका से। दूसरा सत्र है अर्थव्यवस्था और पर्यावरण के विभिन्न आयामों पर बातचीत होगी, रणनीति बनाई जाएगी। तीसरे सत्र में अंतरराष्ट्रीय राजनीतिक संकट और जनता के आंदोलनों पर चर्चा होगी और आखिरी सत्र अंतर्राष्ट्रवाद की चुनौतियों, गठबंधन और लोगों की एकजुटता पर केंद्रित होगा। इन सत्रों में पांच देशों के 17 विशेषज्ञ अपनी बात रखेंगें और फिर उस पर बहस होगी।
एक अलग दुनिया संभव है और जनता के सवालों के बिना सुने बिना, उन्हें बराबरी का स्थान दिए बिना कोई भी देश सही विकास नहीं कर सकता, इसका एक जीवंत प्लेटफार्म बन सकता है पीपुल्स ब्रिक्स।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva